Predkladacia správa

Návrh zákona o platobných službách a o zmene a doplnení niektorých zákonov (ďalej len „návrh zákona“) bol vypracovaný Ministerstvom financií Slovenskej republiky a Národnou bankou Slovenska na základe Plánu legislatívnych úloh vlády Slovenskej republiky na rok 2009.

Návrhom zákona 
a)	sa transponuje smernica Európskeho parlamentu a Rady 2007/64/ES z 13. novembra 2007 o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES  (Ú. v. EÚ, L 319, 5. 12. 2007)  a 
b)	zo zákona 510/2002 Z. z. o platobnom styku a o zmene a doplnení niektorých zákonov sú prevzaté niektoré ustanovenia a ustanovenia, ktorými boli transponované 
1.	smernica Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov (Mimoriadne vydanie Ú. v. EÚ, kap. 06/zv. 03),
2.	smernica 2000/46/ES Európskeho parlamentu a Rady z 18. septembra 2000 o začatí a vykonávaní činností a dohľade nad obozretným podnikaním inštitúcií elektronického peňažníctva (Mimoriadne vydanie Ú. v. EÚ, kap. 06/zv. 03).
 
Ustanovenia návrhu zákona, ktorými bola transponovaná smernica o platobných službách a ktorými sa vymedzujú práva a povinnosti poskytovateľov platobných služieb a používateľov platobných služieb sú postavené na princípe plnej harmonizácie – t.j. v návrhu zákona nie je možné odchýliť sa od textu smernice, ak smernica v niektorých prípadoch neustanovuje inak (tzv. národné voľby). V praxi to znamená, že takéto ustanovenia návrhu zákona nie je možné vypustiť, zmeniť alebo doplniť o iné práva a povinností s výnimkou národných volieb, kde má členská krajina možnosť voľby pri úprave tých práv a povinností, ktoré sú vymedzené smernicou o platobných službách.
 
        	Návrhom zákona sa zrušuje zákon č. 510/2002 Z. z. o platobnom styku a o zmene a doplnení niektorých zákonov.
 
Cieľom návrhu zákona je upraviť
a)	poskytovanie platobných služieb v rámci EHP priestoru v menách zmluvných štátov EHP priestoru, a to v rozsahu smernice o platobných službách zohľadňujúc princíp plnej harmonizácie a poskytovanie ostatných platobných služieb, a to v rozsahu minimálnych požiadaviek na poskytovanie takýchto služieb,
b)	podmienky na vznik a prevádzkovanie platobných systémov,
c)	podmienky na vznik a podnikanie platobných inštitúcií, a to  v rozsahu  smernice o platobných službách zohľadňujúc princíp plnej harmonizácie,
d)	podmienky na vznik a podnikanie inštitúcií elektronických peňazí v rozsahu smernice o začatí a vykonávaní činností a dohľade nad obozretným podnikaním inštitúcií elektronického peňažníctva,
e)	sťažnosti, reklamácie a podmienky mimosúdneho riešenia sporov pri poskytovaní platobných služieb a
f)	dohľad nad prevádzkovateľmi platobných systémov, dohľad nad platobnými inštitúciami a dohľad nad inštitúciami elektronických peňazí.
 
Predložený návrh zákona je podľa článku 105 Zmluvy o založení Európskeho spoločenstva potrebné konzultovať s Európskou centrálnou bankou, pričom navrhujeme, aby predmetom konzultácie boli ustanovenia, ktoré upravujú podmienky na vznik a podnikanie platobných inštitúcií a podmienky na vznik a prevádzkovanie platobných systémov. Podrobnosti o postupe, ktorými sa riadia konzultácie s Európskou centrálnou bankou, upravuje rozhodnutie Rady 98/415/ES z 29. júna 1998 o poradení sa s Európskou centrálnou bankou národnými orgánmi ohľadom návrhu právnych predpisov (Mimoriadne vydanie Ú. v. EÚ, kap. 01/zv. 01).
  
Návrh zákona bol dňa 25. marca 2009 predložený na medzirezortné pripomienkové konanie, ktoré bolo ukončené dňa 16. apríla 2009. Celkom bolo uplatnených 143 pripomienok, z toho 5 zásadných. Návrh zákona sa predkladá bez rozporov. Vyhodnotenie pripomienkového konania je súčasťou tohto materiálu.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. 
 
           	Prijatie predloženého návrhu zákona nebude mať vplyv na štátny rozpočet, rozpočty obcí alebo rozpočty vyšších územných celkov, iné verejné financie, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť.
 
 	Návrh zákona bol dňa 23. júna 2009 prerokovaný a schválený Legislatívnou radou vlády SR s pripomienkami, ktoré boli zapracované.